
ДО
ОБЩИНСКИ СЪВЕТ- БУРГАС

Д О К Л А Д Н А  З А П И С К А
ОТ ДИМИТЪР НИКОЛОВ – КМЕТ НА ОБЩИНА БУРГАС
Относно: Създаване на социална услуга „Дневен център за пълнолетни лица с увреждания“ с фокус /приоритет на прием – лица, диагностицирани с различни форми на деменция и/ или Алцхаймер в община Бургас, с капацитет 20 (двадесет) лица, считано от 01.06.2024г.

УВАЖАЕМИ  ГОСПОДИН ПРЕДСЕДАТЕЛ,					УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
Моля, на основание чл. 73, ал.1 от Правилника за организацията и дейността на Общинския съвет, неговите комисии и взаимодействието му с общинската администрация на Община Бургас, да допуснете за разглеждане на насроченото за 25.06.2024г. заседание на общинския съвет настоящата докладна записка. Мотивите за това са следните:
„Дневен център за пълнолетни лица с увреждания“  е създаден през месец февруари 2024 г., с цел да осигури целодневен престой на пълнолетни хора на възраст над 50 години с деменция от различна генеза. Целта е под наблюдението на специалисти и в приятна и дружелюбна атмосфера те да се ангажират с различни полезни занимания и да имат възможност за разширяване на социалните контакти. Създаването на подобна услуга е в синхрон със стратегически приоритет 2 Постигане на социално единение и създаване на равни възможности за всички групи граждани на Община Бургас от Програмата за демографско развитие на Бургас и надгражда усилията на Общината за предоставяне на комплексни и разнообразни грижи и подкрепа на възрастните хора и техните семейства. Възможността на близките да получат сигурна услуга за техните възрастни роднини им позволява да се върнат на пазара на труда и да имат пълноценна лична и професионална реализация.
	Към настоящия момент социалната услуга функционира с наименование „Социална градина за възрастни с деменция „Грижовник“ към Домашен социален патронаж – гр. Бургас и се финансира от общински средства.
	Предвид нарастващия брой на желаещи да ползват услугата, предстои промяна на щата на служителите, а именно назначаване на трудотерапевт, арттерапевт, санитар и касиер.
	Дневните грижи и дейности, осъществявани от психолози, рехабилитатор и социален работник, са насочени към забавяне на развитието на деменцията, включително забавяне на влошаването на когнитивните, паметовите, двигателните способности и емоционалното състояние.
	Дневен център за пълнолетни лица с увреждания“, предоставя:
· Дневна грижа за 20 лица с увреждания, с фокус различни форми на деменция и/ или Алцхаймер
·  Подкрепа на роднините и близките в грижата
	Услугата включва още:
	 -Целодневно обслужване от специалисти /психолози, ерготерапевт, рехабилитатор, трудотерапевт и социален работник/ във времето от 08.00 – 17.00 ч.;
	 - Осигуряване на две закуски /сутрин и следобед/ и обедно хранене /основно ястие и десерт/;
	 - Възможност за обедна почивка и сън;
	 - Осигуряване на пространство за социални контакти под формата на „Социално кафене“ с водещ на групата – психолог с опит в работата с дементно болни;
	-  Индивидуални психологически консултации за потребители и техните близки;
	-  Рехабилитация;
            -  Ерготерапия; 
	-  Арттерапия;
	-  Музикотерапия;
            - Трудотерапия;
	-  Организиране на интересни срещи и събития;
	-  Разходки на открито с придружител;
	-  При нужда консултация с лекар, чрез телестанция.
	Социалната услуга „Дневен център за деца пълнолетни лица с увреждания“ е включена в Приложение № 4 към т.4 от Решение № 847/28.11.2023г. на Министерски съвет за изменение и допълнение на Решение № 346 на Министерски съвет от 2023г. за приемане на стандарти за делегираните от държавата дейности с натурални  и стойностни показатели през 2024 г. и за нея има определен стандарт, по който да бъдат изчислени необходимите финансови средства.
	Предвид нарастващия брой на хората, които страдат от деменция, както и невъзможността община Бургас да продължи да финансира услугата с общински средства, считам за резонно на вече утвърдената и доказала се като ефективна социална услуга да се осигури устойчивост  и същата да продължи да функционира, като  от 01.06.2024 г. се финансира от държавния бюджет.
	Със Заповед № РД 01-1027/15.05.2024г. на изпълнителният директор на Агенцията за социално подпомагане се дава предварително одобрение за създаване на социална услуга „Дневен център за пълнолетни лица с увреждания“, с фокус / приоритет на прием- лица, диагностицирани с различни форми на деменция и/ или Алцхаимер, считано от 01.06.2024г., която се финансира от държавния бюджет, съгласно Националната карта на социалните услуги или друг еквивалентен документ/акт до нейното приемане, регламентиращ социалната услуга като делегирани от държавата дейности с осигурено финансиране, при условие, че необходимите средства са осигурени съгласно Закона за държавния бюджет на Република България за съответната година, със следните параметри:
	Вид: Дневен център за пълнолетни лица с увреждания (ДЦПЛУ)
	Профил: Специализирана социална услуга
	Адрес: гр. Бургас, общ. Бургас, ул. „Иван Богоров“ № 20 и в к-с „Братя Миладинови“ , зад бл. 117 
	Брой потребители: 20 (двадесет)
            Броят и длъжностите на служителите, които ще извършват дейността по предоставяне на социалната услуга се определят, съгласно стандартите за качество на съответната услуга определени в Наредбата за качество на социалните услуги. 
Социалната услуга ще се предоставя и управлява от Домашен социален патронаж- гр. Бургас.
           Социалната услуга ще се предоставя на две места:
1. В помещение на адрес: гр. Бургас, ул. „И. Богоров“ № 20, което е ремонтирано и обзаведено през януари 2024 г. Предстои прехвърляне на собствеността от собственика на имота ОП „Обреден комплекс - Бургас“ на Домашен социален патронаж.
2. В помещение, самостоятелна сграда, намиращо се в  гр. Бургас, к-с „Братя Миладинови“ , зад бл. 117  /бившето заведение „Джони“/
В двете помещения ще се обслужват по 10 потребителя на услугата, предвид това, че нито едно от двете не е пригодено за обслужване на 20. 
           Съгласно чл. 83 и 84 от Правилника за прилагане на Закона за социалните услуги, създаването на социална услуга се извършва с решение на Общински съвет.
             Във връзка с гореизложеното, както и на основание чл. 21, ал.1, т.23 и ал.2, във връзка с чл. 17, ал.1, т.7 от ЗМСМА и чл. 53, ал.1 и ал.2 от Закона за социалните услуги и чл.83, ал.1 и чл. 84, ал.1 от Правилника за прилагане на Закона за социалните услуги, предлагам Общински съвет- гр. Бургас да вземе следното
Р Е Ш Е Н И Е:

1.Дава съгласие, считано от 01.06.2024 г. да бъде създадена нова социална услуга „Дневен център за пълнолетни лица с увреждания“, като държавно-делегирана дейност.
2. Начин на организация и управление: Социалната услуга „Дневен център за пълнолетни лица с увреждания“ с фокус /приоритет на прием – лица, диагностицирани с различни форми на деменция и/ или Алцхаймер се предоставя към Домашен социален патронаж с капацитет 20 (двадесет) места, с адрес на управление: гр. Бургас, ул. „И. Богоров“ № 20, като второстепенен разпоредител с бюджет към Община Бургас.
3. Услугата да се администрира чрез допълнително възложени функции на съществуваща бюджетна структура – Домашен социален патронаж, включващ персонал за социалната услуга „Дневен център за пълнолетни лица с увреждания“, от  9 щатни служители, в това число: Управител - 1 бр.; Ръководител екип - 1 бр., Психолог - 1 бр., Социален работник -  1 бр., Рехабилитатор - 1 бр., Трудотерапевти – 2 бр., ,  Санитар -  1 бр., Касиер-домакин -1 бр.. 
4. Социалната услуга „Дневен център за пълнолетни лица с увреждания“ да се предоставя на следните адреси:
- в сграда собственост на ОП „Обреден комплекс - Бургас“ самостоятелен обект в сграда /СОС/, находяща се в гр. Бургас, ул. „И. Богоров“ № 20, със застроена площ 266,1 кв. м от които за нуждите на Социалната услуга „Дневен център за пълнолетни лица с увреждания“ се ползват 60 кв.м. Предстои собствеността на сградата да бъде прехвърлена от ОП „Обреден комплекс - Бургас“  към Домашен социален патронаж и 
- в помещение, самостоятелна сграда, намиращо се в гр. Бургас, к-с „Братя Миладинови“, зад бл. 117 /бившето заведение „Джони“/
5. Въз основа на влязло в сила решение на Общински съвет да се утвърдят правилата, процедурите и образците на документи във връзка с предоставянето на услугата, поименното щатно разписание и осъществяването на контрола и мониторинга, относно социална услуга „Дневен център за пълнолетни лица с увреждания“.
6. На основание чл.60, ал.1 от Административнопроцесуалния кодекс допуска предварително изпълнение на решението.

Приложения: 
	1. Заповед  № РД01-1027/15.05.2024г. на изпълнителния директор на Агенция за социално подпомагане относно предварително одобрение за създаване на социална услуга „Дневен център за пълнолетни лица с увреждания“ с фокус/ приоритет на прием - лица, диагностицирани с различни форми на деменция и/ или Алцхаймер в община Бургас, с капацитет 20 (двадесет) лица, считано от 01.06.2024 г.
            2. Акт за Общинска собственост № 1040

ДИМИТЪР НИКОЛОВ 

